Els dies 9, 10 i 11 d'octubre visualitza en línia el documental!
A partir d'avui, i fins diumenge, no et perdis el Docs Barcelona del Mes EN LÍNIA amb el teu carnet de biblioteca.
Després d'omplir i enviar-lo, visualitzareu a la pantalla l'enllaç al documental i la contrasenya d'accés
Amb aquesta informació ja podreu accedir al film i visionar-lo tantes vegades com vulgueu
Recordeu que el documental, i aquest formulari, NOMÉS estaran operatius els 3 dies previstos per a la visualització en línia: 9, 10 i 11 d'octubre.
En cas de dubte, contacteu amb nosaltres per correu electrònic: [EMAIL]
Iniciem aquest nou format amb el film de Marlén Viñayo Cachada.
Cinc venedores ambulants d'El Salvador exposen les seves vides en un taller de teatre.
Allà parlen de les seves vivències als mercats i a les seves llars, la qual cosa els permet reviure els traumes que han patit al llarg de la seva vida.
A través d'aquest experiment liderat per la professora i actriu Egly Larreynaga, aquestes cinc dones –Magaly, Magda, Ruth, Chileno i Wendy– viuen una transformació profunda que els permetrà descobrir la seva pròpia veu i adonar-se dels efectes que ha provocat en elles i en els seus fills la realitat violenta i masclista que les envolta.
A través dels assajos, aquestes dones, mares solteres i treballadores, seran conscients que el cicle de la violència es reprodueix amb facilitat en ambients on els fills creixen sense haver paït el dolor del passat.
Després de formar una petita companyia anomenada La Cachada Teatro, accepten el repte de crear una obra professional interpretant-se a si mateixes per explicar les seves històries i experiències vitals.
Un procés catàrtic, sincer i alliberador que reflecteix la valentia d'aquestes dones per afrontar el seu tumultuós passat, víctimes de violacions i violència masclista, i els secrets més profunds amb una generositat encoratjadora.
Sessió rere sessió, descobriran com la violència rebuda es traspassa sense adonar-se'n als seus fills, creant un pervers cicle infinit.
El Salvador és un dels països amb un índex d'homicidis més alts del món.
Només a San Salvador, la capital, la taxa d'homicidis és de 83 morts per cada 100.000 habitants, segons un estudi de Business Insider l'any 2016.
A més, l'avortament està castigat amb penes d'entre 2 i 8 anys de presó per a les dones, fent així del país centreamericà un dels més estrictes pel què fa a la legislació antiavortament.
Marlén Viñayo (Lleó, Espanya, 1987) es va graduar el 2011 en Comunicació Audiovisual a la Universitat Carlos III de Madrid i el 2012 va cursar un Màster en Cinema Documental i Societat a l'ESCAC (Escola Superior de Cinema i Audiovisuals de Catalunya).
El 2008 inicia la seva carrera professional i des de llavors ha treballat en diferents productores de cinema, televisió i publicitat a Espanya, els Estats Units i El Salvador, on ha exercit càrrecs de directora, productora i guionista.
Entre els seus treballs com a productora es troben els documentals del programa Frontline (PBS) Separated: Children at the Border i The Gang Crackdown.
Resideix a El Salvador des de 2013, on va fundar la productora La Jaula Abierta, especialitzada en produccions documentals.
Cachada és el seu primer llargmetratge documental com a directora.
Premi del Públic, SXSW – Estats Units, 2019